Pankkikonserni Nordea on laskenut reippaasti arviotaan Suomen talouden kasvuvauhdista. Pankki kuitenkin sanoo, etteivät maailmantalous tai Suomikaan ole matkalla taantumaan.

Nordea arvioi Suomen bruttokansantuotteen kasvavan tänä vuonna vain 1,5 prosenttia, kun aiempi ennuste syyskuulta povasi kolmen prosentin kasvuvauhtia.

Ensi vuonna kasvu hidastuisi tuoreen ennusteen mukaan edelleen 1,0 prosenttiin, kun aiempi ennuste oli 2,0 prosenttia.

– Kasvua pitää yllä kotitalouksien kulutus, jota ruokkivat kohentunut työllisyys, ansiotaso ja alhainen inflaatio. Sen sijaan viennin ja investointien kasvu pysähtyy, Nordean ekonomisti Tuuli Koivu sanoo pankin tiedotteessa.

Nordea sanoo maailmantalouden kasvun hidastuneen jyrkästi usean epävarmuutta lisäävän tekijän käännettyä varsinkin teollisuuden tunnelmat laskeviksi. Pankin mukaan tämän kevään kehitys riippuu kauppasodasta, Kiinan elvytyspolitiikasta sekä Euroopan kasvua painavien tekijöiden helpottamisesta.

Nordea odottaa talouskasvun hidastuessa myös keskuspankkien koronnostojen tahdin hidastuvan. Nordea povaa nyt sekä Euroopan keskuspankilta että Fediltä kahta koronnostoa vähemmän kuin se vielä syyskuussa odotti.

– Yhdysvaltain keskuspankki nostaa korkoa kerran ja EKP kaksi kertaa ennen vuoden 2020 loppua. Nyt miinuksella oleva asuntolainojen yleisin viitekorko, 12 kuukauden euribor on nousemassa positiiviseksi tämän vuoden puolivälissä, Koivu sanoo.